b'\n_START_ARTICLE_\nPlinsko zavarivanje\n_START_PARAGRAPH_\nPlinsko zavarivanje, autogeno zavarivanje ili zavarivanje plinskim plamenom spada u grupu zavarivanja taljenjem, gdje se osnovni materijal topi toplinom plamena, koji nastaje izgaranjem gorivog plina (acetilen, propan, butan, vodik) s \xc4\x8distim kisikom ili kisikom iz zraka. Najtopliji plamen daje izgaranje acetilena s \xc4\x8distim kisikom (temperatura je 3 160 \xc2\xbaC), uz osloba\xc4\x91anje ugljikovog dioksida (CO\xe2\x82\x82) i vodene pare (H\xe2\x82\x82O). Plinsko zavarivanje se izvodi s dodatnim materijalom, ali ponekad i bez njega. To je jedan od najstarijih na\xc4\x8dina zavarivanja i najsvestranijih postupaka zavarivanja, ali u zadnje vrijeme je sve manje zastupljen. Uglavnom se danas koristi za zavarivanje \xc4\x8deli\xc4\x8dnih cijevi i cijevi od sivog lijeva, a koristi se i za popravke. Oprema relativno nije skupa, plamen je vi\xc5\xa1e raspr\xc5\xa1en od elektri\xc4\x8dnog luka, uzrokuju\xc4\x87i sporije hla\xc4\x91enje, koje vodi ve\xc4\x87im zaostalim naprezanjima i deformacijama. Sli\xc4\x8dan postupak je plinsko rezanje, uz dodatno dovo\xc4\x91enje \xc4\x8distog kisika. Kisik-acetilen plamen ima vrlo veliku industrijsku primjenu kod tvrdog lemljenja, toplinskog rezanja i lokanih toplinskih obrada. _NEWLINE_Oprema za plinsko zavarivanje sastoji se iz boce acetilena, boce kisika, redukcijskih ventila, cijevi za zavarivanje, plamenika i dodatnog materijala. Zavarivanje plinskim plamenom koristi se za zavarivanje \xc4\x8delika, sivog lijeva, bakra, aluminija i njihovih legura. Postupak zavarivanja je jednostavan, oprema jeftina, ali je brzina zavarivanja mala, dok upaljivost i eksplozivnost rada pove\xc4\x87ava opasnost pri radu.\n_START_SECTION_\nOprema za plinsko zavarivanje\n_START_PARAGRAPH_\nOprema za plinsko zavarivanje sastoji se iz boce acetilena, boce kisika, redukcijskih ventila, cijevi za zavarivanje, plamenika i dodatnog materijala. Plinski plamen se primjenjuje za zavarivanje, navarivanje, tvrdo lemljenje, nabrizgavanje, ravnanje, rezanje, povr\xc5\xa1insko \xc4\x8di\xc5\xa1\xc4\x87enje i duge vrste povr\xc5\xa1inske obrade materijala. Za zavarivanje se koristi acetilen (kao gorivi plin) i kisik (kao plin koji podr\xc5\xbeava gorenje).\n_START_SECTION_\nRedukcijski ventili\n_START_PARAGRAPH_\nRedukcijski ventili slu\xc5\xbee da se visoko tlak iz boce smanji na potrebni radni tlak. Kada se otvori ventil na boci, na manometru visokog tlaka se mjeri tlak u boci. Okretanjem pode\xc5\xa1avaju\xc4\x87eg vijka ste\xc5\xbee se opruga, koja priti\xc5\xa1\xc4\x87e gumenu membranu, pri \xc4\x8demu se otvara ventil. Plin dolazi u me\xc4\x91ukomoru sve dok ne dobije odre\xc4\x91eni tlak, kada membrana povla\xc4\x8di za sobom ventil. Tlak na izlazu se mjeri se mjeri manometrom radnog tlaka. _NEWLINE_Kada se otvori plamenik, tlak u me\xc4\x91ukomori opada, opruga potiskuje membranu i ventil ostaje otvoren sve dok se ponovno ne uspostavi ravnote\xc5\xbeno stanje. Ako je sila potisnog stanja ve\xc4\x87a, ve\xc4\x87i je i radni tlak, i zbog toga postoji vijak za pode\xc5\xa1avanje, pomo\xc4\x87u kojega se pode\xc5\xa1ava \xc5\xbeeljena vrijednost radnog tlaka. Redukcijski ventili su tako pode\xc5\xa1eni da radni tlak bude do 2 bara.\n_START_SECTION_\nGumena crijeva za dovo\xc4\x91enje plinova\n_START_PARAGRAPH_\nAcetilen i kisik se dovode do plamenika s gumenim crijevima. Crijeva se izra\xc4\x91uju od gume armirane platnom i mogu se savijati. Du\xc5\xbeina crijeva ne smije biti manja od 3 do 5 metara, da bi se izbjeglo savijanje. Crijeva ne smiju biti naga\xc5\xbeena ili pritisnuta, kao ni do\xc4\x87i u dodir sa zapaljivim materijalima, iskrama i zagrijanim predmetima. Za acetilen se koriste crijeva crvene boje, a za kisik crijeva plave boje.\n_START_SECTION_\nPlamenici\n_START_PARAGRAPH_\nPlamenici slu\xc5\xbee za pravilno mije\xc5\xa1anje gorivog plina (na primjer acetilena) i kisika te pode\xc5\xa1avanje njihovog izgaranja odgovaraju\xc4\x87im plamenom. Prema tlaku plinova koji se koriste pri zavarivanju postoje niskotla\xc4\x8dni i visokotla\xc4\x8dni plamenici.\n_START_SECTION_\nNiskotla\xc4\x8dni plamenici\n_START_PARAGRAPH_\nNiskotla\xc4\x8dni plamenici se napajaju acetilenom niskog tlaka (od 0,01 do 0,03 bara) i kisikom visokog tlaka (od 1 do 3 bara). Sastoji se od dr\xc5\xbea\xc4\x8da i promjenjivih mlaznica, koje se odre\xc4\x91uju prema debljini predmeta koji se zavaruju. Mlaznica sprovodi smjesu acetilena i kisika do mjesta izgaranja. Izra\xc4\x91ena je od mjedi, a na kraju zavr\xc5\xa1ava sa \xc5\xbei\xc5\xbekom koji je izra\xc4\x91en od bakra. Otvaranjem ventila za kisik, a zatim ventila za acetilen, kisik ide kroz cijev koja ide sredinom komore za mije\xc5\xa1anje plina, a acetilen struji vanjskom cijevi i kroz male otvore, koji slu\xc5\xbee kao osigura\xc4\x8di od udara plamena, dolazi u konus za usisavanje, gdje kisik iz injektora povla\xc4\x8di acetilen usisavaju\xc4\x87i.  Pri paljenju plamena najprije se otvori ventil za kisik, a zatim dovodi acetilen u ne\xc5\xa1to ve\xc4\x87oj koli\xc4\x8dini i smjesa se zapali. Plamen se pode\xc5\xa1ava postupnim smanjenjem dovoda acetilena. Pri ga\xc5\xa1enju plamena najprije se prekida dovod acetilena, a zatim dovod kisika.\n_START_SECTION_\nVisokotla\xc4\x8dni plamenici\n_START_PARAGRAPH_\nVisokotla\xc4\x8dni plamenici se koriste kada se za zavarivanje koriste acetilen visokog tlaka (od 0,5 do 0,7 bara), prvenstveno u serijskoj proizvodnji, jer omogu\xc4\x87ava stalnu potro\xc5\xa1nju. Kisik i gorivi plin dovode se kroz cijev u komoru za mije\xc5\xa1anje, i odvode kroz mlaznicu do \xc5\xbei\xc5\xbeka. Pri paljenju plamena najprije se zapali gorivi plin, pa se onda pode\xc5\xa1ava plamen dovo\xc4\x91enjem kisika, a pri ga\xc5\xa1enju plamena prvo se zatvara dovod kisika, a zatim gorivog plina (acetilena).\n_START_SECTION_\n\xc5\xbdice za zavarivanje i navarivanje\n_START_PARAGRAPH_\n\xc5\xbdice za zavarivanje i navarivanje koriste se kao dodatni materijal pri zavarivanju i navarivanju, pri \xc4\x8demu svojstva dodatnog materijala moraju biti ista ili sli\xc4\x8dna svojstvu materijala koji se zavaruju. Za zavarivanje mekog \xc4\x8delika koriste se \xc5\xa1ipke od mekog \xc4\x8delika promjera od 1 do 8 mm i duljine od 500 do 1000 mm. Za zavarivanje limova debljine od 5 mm koriste se \xc5\xbeice \xc4\x8diji je promjer jednak debljini lima. \xc5\xa0ipke i \xc5\xbeice za zavarivanje \xc4\x8delika su, zbog sprje\xc4\x8davanja korozije, za\xc5\xa1ti\xc4\x87ene bakrenim prevlakama. Za zavarivanje lijevanog \xc4\x8delika koriste se \xc5\xbeice od lijevanog \xc4\x8delika s pove\xc4\x87anim postotkom ugljika i silicija. Za zavarivanje bakra koriste se \xc5\xbeice koje imaju najmanje 98% bakra i od 0,5 do 1,5% kositra ili do 1,2% srebra, a ostatak \xc4\x8dine nikal, silicij, fosfor i drugo. Za zavarivanje mjedi i bronce koriste se legure bakra i kositra (za broncu), ili specijalnim \xc5\xbeicama (za mjed). Za zavarivanje aluminija koriste se \xc5\xbeice od \xc4\x8distog aluminija, a za zavarivanje aluminijskih legura koriste se \xc5\xbeice koje pripadaju tom tipu legura.\n_START_SECTION_\nPra\xc5\xa1kovi i paste za zavarivanje\n_START_PARAGRAPH_\nPra\xc5\xa1kovi i paste imaju zadatak o\xc4\x8distiti oksidirani sloj s povr\xc5\xa1ine koja se zavariva i sprije\xc4\x8di ponovnu oksidaciju za vrijeme zavarivanja. Meki \xc4\x8delik i \xc4\x8deli\xc4\x8dni lijev zavarivaju se bez pra\xc5\xa1ka, dok se specijalni \xc4\x8delici, lijevano \xc5\xbeeljezo, bakar i njegove legure, aluminij i njegove legure zavaruju se uz upotrebu pra\xc5\xa1ka i paste. Izbor pra\xc5\xa1ka i paste za zavarivanje ovisi o vrsti materijala koji se zavariva, a mogu se koristiti: boraks, vodeno staklo, borna kiselina, silicijev dioksid i drugo. Paste se nanose \xc4\x8detkom tako da se prema\xc5\xbeu bridovi pripremljnih utora i \xc5\xbeica za zavarivanje.'